
Diskusijas “Pārklājošās jeb intersekcionālās diskriminācijas novēršana kā instruments politikas veidotājiem” 
KOPSAVILKUMS 
2026. gada 30. septembrī, Labklājības ministrijā, Rīgā

Diskusijas mērķis bija stiprināt ministriju politikas veidotāju izpratni par intersekcionalitāti, pārklājošās diskriminācijas novēršanu un situācijām, kurās dažādas cilvēkam piemītošas pazīmes un ar tām saistītie nevienlīdzības riski savstarpēji mijiedarbojas.
Diskusijas mērķa grupa bija ministriju nozaru politikas veidotāji un speciālisti, kuru darbs saistīts ar politikas plānošanu, tiesību aktu izstrādi un to ietekmes izvērtēšanu.
Pasākumā dalībnieki iepazinās ar vairākpamatu diskriminācijas jēdzienu, tās veidiem un piemēriem, kā arī diskutēja par to, kā intersekcionalitāti ņemt vērā politikas plānošanā un tiesību aktu projektu izstrādē. Lai sniegtu praktisku piemēru, intersekcionalitātes aspekti tika skatīti no horizontālās ietekmes izvērtēšanas nepieciešamības tiesību aktu projektu anotācijās. 
Šajā kopsavilkumā apkopotas galvenās diskusijā izskanējušās atziņas un praktiski ieteikumi turpmākam darbam.

Jēdzieni un to skaidrojumi
Diskriminācija ir nepamatota atšķirīga vai nelabvēlīgāka attieksme pret personu kādas noteiktas pazīmes dēļ, piemēram, dzimuma, vecuma, invaliditātes, rases vai etniskās piederības, reliģijas vai pārliecības, seksuālās orientācijas u. c. dēļ. Šīs pazīmes tiek dēvētas arī par diskriminācijas aizlieguma pazīmēm.[footnoteRef:1] [1:  Sabiedrības integrācijas fonds. Termini un regulējums. Pieejams: https://www.dazadiba.lv/pamati-un-regulejums/ .] 

Diskriminācija ir: 
- ja pret līdzīgā situācijā esošiem cilvēkiem izturas atšķirīgi,
· ja pret cilvēkiem atšķirīgās situācijās izturas vienādi, neņemot vērā viņu faktiskās vajadzības, situāciju  un šķēršļus. 
Piemēram, formāli vienādi noteikumi var būt nepieejami personai ar invaliditāti, ja nav paredzēti nepieciešamie pielāgojumi.
Pārklājošā jeb intersekcionālā diskriminācija ir vairākpamatu diskriminācijas veids. Lai izprastu šis diskriminācijas specifiku ir jāsaprot atšķirības starp vairākpamatu diskriminācijas veidiem.
Vairākpamatu diskriminācijas (angļu valodā Multiple Discrimination) veidi:
1) Secīgas vairākpamatu diskriminācijas (angļu valodā Sequential Multiple Discrimination) gadījumā persona tiek diskriminēta dažādu pazīmju dēļ atšķirīgās gadījumos vai situācijās vai dažādos laikos. Piemēram, vienā situācijā sieviete tiek diskriminēta viņas dzimuma dēļ, un vēlāk, pilnīgi citā gadījumā viņai ir liegts pakalpojums vecuma dēļ.  
2) Papildinošās vairākpamatu diskriminācijas (angļu valodā Additive Multiple Discrimination) gadījumā vienā situācijā persona tiek diskriminēta divu vai vairāku pazīmju dēļ, taču katru diskriminācijas pamatu iespējams identificēt arī atsevišķi.  Piemēram vecāka gadagājuma sievieti, kuru nepieņēma darbā par kurinātāju gan tāpēc, ka viņa bija sieviete, gan tāpēc, ka darba devējs vēlējās jaunāku cilvēku.
3) Pārklājošās jeb intersekcionālās diskriminācijas (angļu valodā Intersectional Discrimination) gadījumā persona tiek diskriminēta vairāku pazīmju vienlaicīgas mijiedarbības jeb “sinerģijas” rezultātā. Šādā situācijā diskrimināciju grūti pilnvērtīgi identificēt, katru pazīmi analizējot atsevišķi. Piemēram, aptuveni 40 gadus vecu sievieti neielaida naktsklubā. Vienlaikus klubā tika ielaistas jaunākas sievietes, kā arī sievietei līdzīga vecuma vīrieši. Šādi apstākļi varētu liecināt, ka nelabvēlīgā attieksme pret sievieti bija saistīta ar dzimuma un vecuma kombināciju.
Tas nozīmē, ka nozaru politiku veidošanā būtiski skatīties ne tikai uz atsevišķām iedzīvotāju grupām, piemēram, sievietēm, senioriem vai personām ar invaliditāti, bet arī uz situācijām, kurās vienam cilvēkam vienlaikus piemīt vairākas pazīmes un to kombinācija var radīt specifiskus šķēršļus.
Pārklājošās jeb intersekcionālās diskriminācijas perspektīva palīdz politikas veidotājiem cilvēka situāciju vērtēt daudzdimensionāli un pamanīt riskus, kas var palikt nepamanīti, ja katra diskriminācijas pazīme tiek analizēta atsevišķi.

Pieredzes stāsts 
Ar savu pieredzes stāstu dalījās kampaņas “Nolaid slieksni”[footnoteRef:2] vēstnese. Viņa stāstīja par to, ka neredzama invaliditāte vai veselības stāvoklis, var radīt šķēršļus, kurus institūcijas un darba devēji nepamana. Stāstā tika minēts, ka personai ar neredzamu invaliditāti bija grūti strādāt darbā, kur darbs tiek organizēts atvērtā birojā, kur ir troksnis un būtu palīdzējis, ja daļa laika būtu iespēja strādāt no mājām vai klusākā telpā. Pieredzes stāsts parādīja, ka arī organizācijā, kura sevi pozicionē kā iekļaujošu, cilvēka individuālās vajadzības praksē var palikt nesaprastas. [2:  Informācija par Labklājības ministrijas kampaņu “Nolaid slieksni” pieejama: https://nolaidslieksni.lv/ . ] 


Praktiskā darbnīca un to rezultāti
Dažāds regulējums, atbalsta pasākumi un risinājumi var atšķirīgi ietekmēt dažādas grupas. Praktiskajā darbā dalībnieki analizēja tiesību aktu projektu anotāciju fragmentu piemērus sporta, valsts aizsardzības dienesta un cilvēku tirdzniecības upuru atpazīšanas un atbalsta jomām:
· sporta jomas piemērā tika diskutēts par atšķirību starp vienlīdzīgu attieksmi un vienlīdzīgām iespējām. Ar to, ka sporta infrastruktūra vai iespēja sportot formāli ir pieejama visiem, var nepietikt. Jāvērtē arī dažādu sabiedrības grupu vajadzības un faktiskie šķēršļi līdzdalībai, piemēram, pēc dzimuma, vecuma vai invaliditātes pazīmēm;
· valsts aizsardzības dienesta piemērā tika analizētas izmaiņas, kas paredz iespēju jauniešiem vēl pirms obligātās iesaukšanas brīvprātīgi pieteikties dienestam un izmantot ar brīvprātīgu pieteikšanos saistītās priekšrocības. Diskusijā tika pievērsta uzmanība tam, ka jauniešu faktiskā situācija var būt atšķirīga un dienesta izpildi var ietekmēt studiju uzsākšana, ģimenes izveide, finansiāli apgrūtinājumi, dzīvesvieta un citi apstākļi. Tādēļ, vērtējot regulējuma ietekmi, būtiski skatīties ne tikai uz formāli noteikto mērķgrupu, bet arī uz to, kā regulējums praksē ietekmē jauniešus atšķirīgās dzīves situācijās;
· cilvēku tirdzniecības upuru atpazīšanas un atbalsta piemērā uzmanība tika pievērsta tam, ka tiesību akta anotācijā bija informācija par sievietēm un vīriešiem un atšķirīgiem ekspluatācijas veidiem, taču vairāku faktoru kombinācijas un atsevišķas ievainojamākas grupas nebija pietiekami izdalītas. Diskusijā cita starpā tika minētas personas ar atkarībām un trešo valstu valstspiederīgie.
Galvenās atziņas un ieteikumi
Vienlīdzīga attieksme ne vienmēr nodrošina vienlīdzīgas iespējas
Pastāv atšķirības starp vienlīdzīgu attieksmi un vienlīdzīgām iespējām. Formāli vienāda attieksme pret visiem ne vienmēr nodrošina līdztiesību pēc būtības. Ja cilvēki atrodas atšķirīgās situācijās, var būt nepieciešami atšķirīgi risinājumi, lai viņiem būtu reāli līdzvērtīgas iespējas.
Tādēļ nozares politikas veidošanā ir svarīgi vērtēt ne tikai to, vai pakalpojums, regulējums vai tiesību norma vienādi attiecas uz visu sabiedrību, bet arī to, vai dažādām sabiedrības grupām praksē ir iespēja izmantot šo pakalpojumu/regulējumu, īpaši izglītības,  nodarbinātības, sociālo pakalpojumu jomā.
Lai dažādām sabiedrības grupām radītu šādu iespēju, tiek izmantoti pozitīvie pasākumi. Tie ir noteiktā laikposmā īstenoti pasākumi, ar kuriem īpašs atbalsts tiek sniegts grupām, kuras vēsturiski vai faktiski atrodas mazāk labvēlīgā situācijā un nevar pilnvērtīgi izmantot plašākai sabiedrībai pieejamas iespējas. Kā pozitīva pasākuma piemērs tika minēta sociālā stipendija “Studētgods”.[footnoteRef:3] [3:  Informācija par studējošo sociālo stipendiju "Studētgods" pieejama https://latvija.gov.lv/Services/7395.] 


Nozares politikas ietekme uz dažādām sabiedrības grupām jāvērtē, ņemot vērā to situāciju un vajadzības
Politikas plānošanā būtiski ņemt vērā, ka cilvēkam vienlaikus piemīt vairākas pazīmes: dzimums, vecums, iespējama invaliditāte, sociālais stāvoklis, dzīvesvieta, etniskā piederība un citi apstākļi.
Tāpēc, izstrādājot tiesību aktu vai politikas atbalsta pasākumu, būtu jāizvērtē tā iespējamā ietekme uz dažādām sabiedrības grupām, piemēram, cilvēkiem ar invaliditāti, sievietēm, senioriem u. c. Būtu jāvērtē, vai attiecīgais regulējums vai pasākums šīm grupām būs sasniedzams un pieejams, vai tas neradīs papildu slogu vai šķēršļus, kā arī vai kādai no šīm grupām ir nepieciešami specifiski pielāgojumi.
Būtiski ir arī pamanīt situācijas, kurās vairāku pazīmju (piemēram, dzimums, vecums, invaliditāte, etniskā piederība u.c.) kombinācija rada tādus šķēršļus, kas nav redzami, katru pazīmi aplūkojot atsevišķi.

Tiesību akta projekta anotācijas 8. sadaļas “Horizontālā ietekme” aizpildīšana
Diskusijā tika analizēta tiesību aktu projektu anotāciju 8. sadaļas „Horizontālā ietekme” aizpildīšanas prakse un tajā ietvertās prasības attiecībā uz tiesiskā regulējuma ietekmes izvērtēšanu uz dažādām sabiedrības grupām un horizontālajiem principiem. Tika norādīts, ka šīs sadaļas aizpildīšana ir obligāta tiem tiesību aktu projektiem, kuri saistīti ar Eiropas Savienības fondu finansējuma izmantošanu. Savukārt nacionālā līmeņa tiesību aktu projektu anotācijās šī sadaļa ne vienmēr tiek aizpildīta vai arī tiek aizpildīta formāli, neveicot pietiekami detalizētu izvērtējumu par tiesiskā regulējuma iespējamo ietekmi uz dažādām sabiedrības grupām.  
Secināts, ka ar vispārīgu norādi uz vienlīdzīgas attieksmes nodrošināšanu vien ne vienmēr pietiek. Būtiski ir izvērtēt, uz kurām sabiedrības grupām konkrētais regulējums attiecas un vai šķietami neitrāls regulējums vai risinājums noteiktās situācijās kādai sabiedrības grupai nerada nesamērīgus šķēršļus vai neierobežo tās iespējas.
Turklāt jāņem vērā, ka viena persona vienlaikus var piederēt vairākām sabiedrības grupām un saskarties ar nevienlīdzīgām iespējām vairāku diskriminācijas aizlieguma pazīmju dēļ.

Kvalitatīvam ietekmes izvērtējumam nepieciešama izpratne un dati
Diskusijā tika atzīts, ka, lai identificētu iespējamos diskriminācijas riskus un savlaicīgi novērstu nevienlīdzību starp dažādām sabiedrības grupām, nozaru politikas un tiesību aktu izstrādātājiem ir nepieciešama izpratne par šo grupu situāciju un ierobežojumiem, kā arī aktuāla informācija un dati. Šim nolūkam būtiski ir gan kvantitatīvie, gan kvalitatīvie dati, tostarp statistikas, apsekojumu un pētījumu rezultāti.
Datu trūkums par dažādām sabiedrības grupām var būt būtisks šķērslis, lai veiktu visaptverošu ietekmes izvērtējumu, kurā pienācīgi ņemta vērā dažādu sabiedrības grupu situācija.
Ietekmes izvērtējumā noderīgi ir izmantot arī ekspertu un dažādu sabiedrības grupu intereses pārstāvošo nevalstisko organizāciju viedokļus un atzinumus.
Vienlaikus diskusijā tika uzsvērta nepieciešamība saglabāt samērīgu pieeju un nepieļaut, ka ietekmes izvērtējums kļūst par formālu administratīvu darbību.

Ietekmes izvērtēšanā svarīga starpinstitucionāla sadarbība
Vienas institūcijas rīcībā ne vienmēr ir pietiekamas zināšanas un dati par attiecīgajām sabiedrības grupām, kuras konkrētais nozares politikas pasākums varētu ietekmēt. Tādēļ tika ieteikts savlaicīgi sadarboties ar institūcijām, kuru kompetencē ir konkrētā sabiedrības grupa vai horizontālais jautājums. Piemēram, jautājumos par personu ar invaliditāti tiesībām vai dzimumu līdztiesību iespējams konsultēties ar Labklājības ministriju.
Būtiska ir arī sadarbība ar interešu pārstāvniecības organizācijām, kurām ir praktiska pieredze konkrēto sabiedrības grupu vajadzību identificēšanā. Diskusijā kā piemēri tika minēta Invalīdu un viņu draugu apvienība “Apeirons”, Latvijas Cilvēku ar īpašām vajadzībām sadarbības organizācija “SUSTENTO”, biedrība “Centrs MARTA”, Latvijas Autisma apvienība un citas organizācijas.

Izstrādājot vai grozot regulējumu vai tiesību normu būtu jānoskaidro: 
· kuras sabiedrības grupas risinājums vai norma skars;
· vai prasības un nosacījumi visām skartajām grupām ir izpildāmi;
· vai noteiktie termiņi un izmaksas nerada kādai grupai nesamērīgus šķēršļus;
· vai informācija par izmaiņām ir saprotama un pieejama dažādām sabiedrības grupām;
· vai konkrētie pakalpojumi un infrastruktūra ir faktiski pieejami visām skartajām grupām;
· kurām grupām var rasties papildu slogs vai citi šķēršļi;
· kādi dati, pētījumi un konsultācijas pamato secinājumus par iespējamo ietekmi.
Izpratni par vairāku pazīmju mijiedarbību palīdz stiprināt mācības, praktisku piemēru analīze, pieredzes stāsti un starpinstitucionāla sadarbība.

Izpratnes pilnveidošanai ir pieejamas mācības un praktiski resursi
Diskusijā dalībnieki tika informēti par pieejamām e-mācībām par vienlīdzīgām iespējām un nediskriminācijas jautājumiem[footnoteRef:4], digitālo rokasgrāmatu[footnoteRef:5] un kampaņas “Nolaid slieksni” materiāliem.[footnoteRef:6] Kampaņas materiālos pieejami cilvēku pieredzes stāsti, raidījumi, vebināri un pašpārbaudes tests, kas palīdz izvērtēt savus aizspriedumus. [4:  Papildu informācija par vienlīdzīgu iespēju un nediskriminācijas mācībām pieejama: https://www.lm.gov.lv/lv/e-macibas-par-vienlidzigam-iespejam-un-nediskriminaciju-valsts-un-pasvaldibu-iestazu-kapitalsabiedribu-darbiniekiem.]  [5:  Labklājības ministrija. Digitālā rokasgrāmata nozaru
politikas veidotājiem par vienlīdzīgu iespēju un nediskriminācijas jautājumiem. Pieejama: https://www.lm.gov.lv/lv/media/33119/download?attachment.]  [6:  Informācija par Labklājības ministrijas kampaņu “Nolaid slieksni” pieejama: https://nolaidslieksni.lv/. ] 

Šajos materiālos un e-mācību kursā ir pieejams skaidrojoša informācija par intersekcionālitātes pieeju un pārklājošās diskriminācijas atpazīšanu un savlaicīgu novēršanu.

Pasākums organizēts Labklājības ministrijas īstenotā ESF+ līdzfinansētā projekta “Vienlīdzīgu iespēju un nediskriminācijas veicināšana” Nr. 4.3.4.1/1/23/I/001 ietvaros.

